وزارت دفاع
وزیردفاع جناب راج ناتھ سنگھ نے سورنم وجے ورش کی تقریبات کے ایک حصے کے طور پر بنگلہ دیش کی جنگ میں حصہ لینے والے سابق ہندوستانی فوجیوں اور مکتی جودھا کے ساتھ بات چیت کی
سنہ 1971 کی جنگ میں فتح کو یقینی بنانے والے بہادر فوجیوں، بحریہ اور فضائیہ کے جوانوں کو دل سے خراج عقیدت پیش کیا
وزیردفاع نے نوجوانوں سے ان جانبازوں کے نقش قدم پر چلنے اور ایک مضبوط اور آتم نربھر بھارت کی تعمیر کرنے کی اپیل کی
وزیردفاع کی تقریر کی اہم جھلکیاں:
- 1971 کی جنگ میں فتح نے انسانیت کے تئیں بھارت کے عزم کو ظاہر کیا۔
- ہمارے فوجی بھارت کے اتحاد اور سالمیت کے محافظ ہیں۔ وہ جاگتے رہتے ہیں تاکہ ہم سکون سے سو سکیں۔
- حکومت کا مقصد نہ صرف ڈیوٹی پر تعینات فوجیوں بلکہ سابق فوجیوں کی بہبود کو بھی یقینی بنانا ہے۔
وزیردفاع جناب راج ناتھ سنگھ نے بنگلہ دیش کے خلاف ہونے والی جنگ میں شامل سابق بھارتی فوجیوں اور مکتی جودھاؤں کے ساتھ 14 دسمبر 2021 کو نئی دہلی میں سورنم وجے ورش کی تقریبات کے سلسلے میں بات چیت کی ،جو کہ 1971 کی جنگ میں ہندوستان کی تاریخی فتح کے 50 سال مکمل ہونے کا نشان ہے۔ اس اجتماع میں 30 مکتی جودھا، چار پرم ویر چکر حاصل کرنے والوں کے اہل خانہ اور دیگر ایوارڈیافتگان کے ساتھ ساتھ سابق جنگی فوجیوں نے بھی شرکت کی۔ مکتی جودھاؤں کو 1971 کی جنگ میں حصہ لینے والے ہیروز کو خراج تحسین پیش کرنے کے لیے سورنم وجے کے سال کی تقریبات میں شرکت کے لیے مدعو کیا گیا ہے۔ اپنے خطاب میں جناب راج ناتھ سنگھ نے فرض کے تئیں لگن کا مظاہرہ کرتے ہوئے عظیم قربانی دے کر 1971 کی جنگ میں فتح کو یقینی بنانے والے بہادر سپاہیوں، بحریہ اور فضائیہ کے جوانوں کو دلی خراج عقیدت پیش کیا ۔
اس جیت کو عالمی تاریخ کے اہم ترین واقعات میں سے ایک اور ناانصافی پر انصاف کی جیت قرار دیتے ہوئے، جناب راج ناتھ سنگھ نے کہاکہ عام لوگوں پر مظالم کے خلاف لڑی جانے والی لڑائی انسانیت کے تئیں بھارت کے عزم کو ظاہر کرتی ہے۔ انہوں نے ہندوستانی فوج کے ان جانبازوں کو یاد کیا جنہوں نے تاریخی فتوحات کو یقینی بنایا، جیسے کہ جنرل  سیم مانیکشا، لیفٹیننٹ جنرل جگجیت سنگھ اروڑہ ، لیفٹیننٹ جنرل جے ایف آر جیکب اور ایئر مارشل۔ ادریس حسن لطیف سمیت دیگراعلی ٰ افسران۔انہوں نے کہا کہ "ان جانبازوں میں ہندو، مسلمان، پارسی، سکھ اور ایک یہودی سب شامل تھے۔ یہ تمام مذاہب کو یکساں احترام دینے پر بھارت کے پختہ یقین کا ثبوت ہے۔" ساتھ ہی انہوں نے مزید کہا کہ یہ تمام بہادر سپاہی مختلف ریاستوں سے تعلق رکھتے تھے۔ان میں بھارتی ہونے کا جذبہ تھا جس نے انہیں ایک بنادیا۔
وزیر دفاع نے بنگلہ دیش کے پہلے صدر بنگ بندھو شیخ مجیب الرحمٰن کو بھی خراج تحسین پیش کیا اور انہیں اپنے ملک کے لوگوں کے لیے رہنمائی کی روشنی قرار دیا۔ انہوں نے اس حقیقت کو سراہا کہ بنگلہ دیش اپنی آزادی کے بعد سے ترقی کی راہ پر گامزن ہے۔
سابق فوجیوں سمیت مسلح افواج کے جوانوں کی بے لوث خدمات کی تعریف کرتے ہوئے جناب راج ناتھ سنگھ نے انہیں ہندوستان کے اتحاد اور سالمیت کا محافظ قرار دیا۔ انہوں نے کہا، "آج ہمارا ملک مسلسل ترقی کی راہ پر آگے بڑھ رہا ہے۔ یہ ہمارے بہادر سپاہیوں کی وجہ سے ہے جو سرحدوں پر مضبوطی سے کھڑے ہیں۔ یہ ملک سکون کی نیند سوتا ہے کیونکہ ہمارے جوان جاگ رہے ہوتے ہیں۔"
یہ کہتے ہوئے کہ سابق فوجیوں کی قربانیوں کی کوئی قیمت ادا نہیں کی جا سکتی، وزیردفاع نے ان کے تئیں اظہار تشکر کیا اور ان کی فلاح و بہبود کو یقینی بنانے کے لیے حکومت کے ہر ممکن تعاون کا یقین دلایا۔ انہوں نے مزید کہا، "ہمارا آج کا ہر فوجی کل کا قابل احترام تجربہ کار ہے، ان کی بھلائی کو یقینی بنانا ہمارا فرض ہے، یہ حکومت اس بات کو اچھی طرح سمجھتی ہے، اس لیے جب ہم 2014 میں اقتدار میں آئے تو ہم نے ون رینک ون پنشن دی۔ ایک طویل عرصے سے جاری مطالبات کو پورا کرنے کی ہم نے ہر ممکن کوشش کی جس میں ہم کامیاب رہے۔
سابق فوجیوں کی فلاح اور زندگی کو آسان بنانے کے حکومت کے عزم کو دہراتے ہوئے، جناب راجناتھ سنگھ نے کہا، ڈیجیٹل انڈیا کے تحت کئی آن لائن خدمات شروع کی گئی ہیں، جن میں خریداری کے لیے اسمارٹ کینٹین کارڈ، اسپرش [سسٹم فارپنشن ایڈمنسٹریشن]  کا نفاذ شامل ہے۔ یہ دفاعی پنشن کی منظوری اور تقسیم کو خودکار بنانے اور کیندریہ سینک بورڈ اور بحالی کے ڈائریکٹوریٹ جنرل کی خدمات حاصل کرنے کے لیے آن لائن رسائی کے لیے ہے۔ انہوں نے کہا، "ہمارا مقصد صرف سروس کے دوران ہی نہیں بلکہ ان کی ریٹائرمنٹ کے بعد بھی اپنی مسلح افواج کے اہلکاروں کی صحت کو یقینی بنانا ہے۔"
وزیردفاع نے عوام بالخصوص نوجوانوں سے اپیل کی کہ وہ سابق فوجیوں کے بہادری ا ور شجاعت سے بھر پور کارناموں کو یاد رکھیں اور ان کے نقش قدم پر چلیں اور پوری صلاحیت اور لگن کے ساتھ ملک کی تعمیر کے لیے کام کریں۔ "میں شہریوں سے اپیل کرتا ہوں کہ وہ محنت اور لگن کے ساتھ آگے بڑھیں اور ایک نئے بھارت کی تعمیر کریں جو مضبوط اور آتم نربھر ہو، یہ ہمارے بہادر سپاہیوں کو حقیقی خراج عقیدت ہوگا۔" جناب راج ناتھ سنگھ نے ملک کے پہلے چیف آف ڈیفنس اسٹاف جنرل بپن راوت اور دیگر مسلح افواج کے اہلکاروں کو بھی خراج عقیدت پیش کیا جنہوں نے حال ہی میں تمل ناڈو میں ایک ہیلی کاپٹر حادثے میں اپنی جانیں گنوائیں۔
اس موقع پر جنگ کے دوران لڑی جانے والی بڑی جنگوں کے مختلف مقامات سے جمع کی گئی مٹی کو وزیر دفاع نے 1971 کی جنگ کی فتح کی گولڈن جوبلی کی یاد میں ملایا۔ انہوں نے اسے 'تنوع میں اتحاد' کی علامت قرار دیا۔ جمع کی گئی مٹی کو 1971 کی جنگ کی فتح کے لیے وقف مجوزہ یادگار بنانے کے لیے استعمال کیا جائے گا۔
جناب راج ناتھ سنگھ نے '1971 کی جنگ: ایک مثالی تاریخ' کے عنوان سے ایک کافی ٹیبل بک بھی جاری کی۔ یہ کتاب چھ ابواب میں مرتب کی گئی ہے اور اس میں جنگ کے سابق فوجیوں کے تجربات میں سے کچھ کو شامل کیا گیا ہے ۔ کتاب میں جنگ میں شامل سابق فوجیوں کی کہانیوں کے ساتھ ساتھ چار پرم ویر چکر، 76 مہا ویر چکر اور دیگر بہادری ایوارڈ یافتہ افراد کی بہادری کی کہانیاں بھی شامل ہیں۔
چیف آف آرمی اسٹاف جنرل ایم ایم نروانے، چیف آف دی ایئر اسٹاف ایئر چیف مارشل وی آر چودھری، بحریہ کے سربراہ ایڈمرل آر ہری کمار؛ سکریٹری دفاع ڈاکٹر اجے کمار، وزارت دفاع کے دیگر سینئر سول اور فوجی حکام؛ سابق فوجیوں کے اہل خانہ اور بنگلہ دیشی وفد کے اراکین موجود تھے۔